SK ECB -PUBLIC  
 
STANOVISKO EURÓPSKEJ CENTRÁLNEJ BANKY  
zo 4. novembra 2020  
k zrušeniu osobitného odvodu vybraných finančných inštitúcií  
(CON/2020/28)  
 
Úvod a právny základ  
Európska centrálna banka (ECB) prijala 30. septembra 2020 žiadosť Ministerstva financií Slovenskej 
republiky o stanovisko k  návrhu zákona o zrušení osobitného odvodu vybraných finančných inštitúcií a o 
niektorých opatreniach súvisiacich s jeho zrušením (ďalej len „návrh zákona“).  
Právomoc ECB vydať stanovisko je založená na článkoch 127 ods. 4 a 282 ods. 5 Zmluvy o fungovaní 
Európskej únie a na článku 2 ods. 1 šiestej zarážke rozhodnutia Rady 98/415/ES1, keďže návrh zákona 
obsahuje pravidlá platné pre finančné inštitúcie, ktoré podstatne ovplyvňujú stabilitu finančných inštitúcií 
a trhov. V súlade s článkom 17.5 prvou vetou rokovacieho poriadku Európskej centrálnej banky Rada 
guvernérov prijala toto stanovisko.  
 
1.  Účel návrhu zákona  
1.1 Zákon č. 384/2011 Z. z. o osobitnom odvode vybraných finančných inštitúcií a o doplnení 
niektorých zákonov (ďalej len „zákon č. 384/2011 Z. z.) ukladá bankám a pobočkám zahraničných 
bánk, ktoré vykonávajú činnosť na Slovensku (ďalej spoločne len „banky“), povinnosť uhrádzať 
osobitný odvod.  Uhradené osobitné odvody sú štátnymi finančnými aktívami a sú účelovo určené 
na krytie nákladov spojených s riešením finančných kríz v bankovom sektore a na ochranu 
finančnej stability bankového sektora Slovenskej republiky vrátane doplnenia zdrojov Fondu 
ochrany vkladov potrebných na výdavky z dôvodu výplaty náhrad za nedostupné vklady. Návrhom 
zákona sa od 1. januára 2021 zrušuje osobitný odvod vybraných finančných inštitúcií a zrušuje sa 
zákon č. 384/2011 Z. z.  
1.2 Návrh zákona ustanovuje, že zostatok finančných prostriedkov osobitného odvodu zostane 
štátnym finančným aktívom v súlade so zákonom č. 523/2004 Z. z. o rozpočtových pravidlách 
verejnej správy a o zmene a doplnení niektorých zákonov.  Dôvodová správa k návrhu zákona 
uvádza, že zámerom je použiť tieto prostriedky v súlade s Memorandom o porozumení uzavretým 
medzi Ministerstvom financií Slovenskej republiky a Slovenskou bankovou asociáciou v júni 2020 
na činnosť Rozvojového fondu Slovenska, ktorá bude zameraná na podporu a financovanie 
                                                 
1 Rozhodnutie Rady 98/415/ES z  29. júna 1998 o poradení sa s  Európskou centrálnou bankou národnými orgánmi 
ohľadom návrhu právnych predpisov (Ú. v. ES L 189, 3.7.1998, s. 42).  
ECB -PUBLIC  
2 rozvojových programov vlády Slovenskej republiky2. Menšia časť týchto prostriedkov3 sa použije 
na posilnenie slovenského Fondu ochrany vkladov a slovenského fondu pre riešenie krízových 
situácií a na úhradu oprávnených výdavkov Rady pre riešenie krízových situácií podľa zákona č. 
371/2014 Z. z. o riešení krízových situácií na finančnom t rhu a o zmene a doplnení niektorých 
zákonov . 
 
2. Zrušenie odvodu a použitie uhradených odvodov  
Zrušenie odvodu môže prispieť k zvýšeniu kapacity úverových inštitúcií na tvorbu kapitálu a podporiť 
poskytovanie úverov reálnej ekonomike4. ECB víta zámer využi ť časť uhradených finančných 
prostriedkov na posilnenie slovenského Fondu ochrany vkladov a slovenského fondu pre riešenie 
krízových situácií, čo prispeje k zvýšeniu odolnosti finančného sektora a k prehĺbeniu dôvery vo finančný 
sektor. V súlade so svojimi  pripomienkami uvedenými v predchádzajúcich stanoviskách5 však ECB 
zastáva názor, že použitie veľkej časti už uhradených odvodov na účely, ktoré sa netýkajú finančnej 
stability, by oslabilo celkovú odolnosť finančného sektora, ak sa zároveň nezavedú opatrenia na 
posilnenie jeho stability.  Príkladom takéhoto opatrenia by mohol byť mechanizmus, ktorý by bol vytvorený 
tak, že umožní, aby boli v prípade krízy k dispozícii všetky finančné prostriedky, ktoré už finančný sektor 
uhradil.  
 
Toto stanovisko sa uverejní na webových stránkach EUR -Lex. 
 
 
Vo Frankfurte nad Mohanom  4. novembra 2020  
 
[podpis]  
 
Prezidentka ECB  
Christine LAGARDE  
                                                 
2  Hoci v uvedenom memorande o porozumení je vyjadrený zámer  týkajúci sa podpory a financovania rozvojových 
programov vlády S lovenskej republiky, presný spôsob rozdelenia prostriedkov ešte nie j e zákonom stanovený.   
3  Pozri Memorandum o porozumení uzavret é medzi Ministerstvom financií Slovenskej republiky a Slovenskou 
bankovou asociáciou v júni 2020.  
4  Pozri odsek 2.3 stanoviska CON/2019/40. Všetky stanoviská ECB sa uverejňujú na webových stránkach EUR -Lex. 
5  Pozri napríklad odsek 3.2.1 stanoviska CON/2010/62, odsek 2.1 stanoviska CON/2011/29, odsek 3.2.1 stanoviska 
CON/2011/66, odsek 2.1 stanoviska CON /2012/53,  odseky 3.1.1 a 3.1.2 stanoviska CON/2015/43 a odsek 2.1 
stanoviska CON/2019/40.